Kommissionens beslutning
af 16. oktober 2002
om ændring af beslutning 97/102/EF om særlige betingelser for import af fiskerivarer og akvakulturprodukter med oprindelse i Rusland
(meddelt under nummer K(2002) 3842)
(EØS-relevant tekst)
(2002/808/EF)
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets direktiv 91/493/EØF af 22. juli 1991 om sundhedsmæssige betingelser for produktion og afsætning af fiskerivarer(1), senest ændret ved direktiv 97/79/EF(2), særlig artikel 11, stk. 5, og
ud fra følgende betragtninger:
(1) Ifølge Kommissionens beslutning 97/102/EF af 16. januar 1997 om særlige betingelser for import af fiskerivarer og akvakulturprodukter med oprindelse i Rusland(3) er Fiskerikomitéen i Den Russiske Føderation bistået af Det Nationale Udvalg for Sundheds- og Sygdomskontrol (Goskomsanepidnadzor) den myndighed i Rusland, der er ansvarlig for at kontrollere, om fiskerivarer og akvakulturprodukter opfylder kravene i direktiv 91/493/EØF, og for at godkende dem.
(2) Efter en omstrukturering af den russiske administration er det nu Den Nationale Fiskerikomité i Den Russiske Føderation bistået af Departementet for Sundheds- og Sygdomskontrol (Gossanepidnadzor) i Sundhedsministeriet (Minzdrav) i Den Russiske Føderation, som er den myndighed, der er ansvarlig for at udstede sundhedscertifikater for fiskerivarer. Den nye myndighed er i stand til effektivt at kontrollere, om de gældende love overholdes.
(3) Ordlyden af beslutning 97/102/EF bør tilpasses til ordlyden af de senest vedtagne kommissionsbeslutninger om særlige betingelser for import af fiskerivarer og akvakulturprodukter med oprindelse i visse tredjelande.
(4) Beslutning 97/102/EF bør ændres i overensstemmelse hermed.
(5) De i denne beslutning fastsatte foranstaltninger er i overensstemmelse med udtalelse fra Den Stående Komité for Fødevarekæden og Dyresundhed -
VEDTAGET FØLGENDE BESLUTNING:
Artikel 1
I beslutning 97/102/EF foretages følgende ændringer:
1) Artikel 1 affattes således: "Artikel 1
Den Nationale Fiskerikomité i Den Russiske Føderation bistået af Departementet for Sundheds- og Sygdomskontrol (Gossanepidnadzor) i Sundhedsministeriet (Minzdrav) i Den Russiske Føderation, er den myndighed i Rusland, der er ansvarlig for at kontrollere, om fiskerivarer og akvakulturprodukter opfylder kravene i direktiv 91/493/EØF, og for at godkende dem."
2) Artikel 2 affattes således: "Artikel 2
1. Fiskerivarer, der importeres til Fællesskabet fra Rusland, skal opfylde kravene i stk. 2, 3 og 4.
2. Hver sending skal ledsages af originalen af et sundhedscertifikat, der er nummereret, behørigt udfyldt, dateret og underskrevet, og som kun består af ét blad, jf. modellen i bilag A.
3. Varerne skal komme fra autoriserede virksomheder, fabriksfartøjer eller kølehuse eller registrerede fryseskibe, der er opført på listen i bilag B.
4. Medmindre der er tale om frosne fiskerivarer i løs afladning til konservesfremstilling, skal alle pakninger med uudslettelig skrift være forsynet med ordet RUSLAND og oprindelsesvirksomhedens, -fabriksfartøjets, -kølehusets eller -fryseskibets autorisations-/registreringsnummer."
3) Artikel 3, stk. 2, affattes således: "2. Certifikaterne skal indeholde Gossanepidnadzor-repræsentantens navn, titel og underskrift samt Gossanepidnadzor's officielle stempel, der skal have en farve, som afviger fra farven på de øvrige angivelser."
4) Bilag A affattes som angivet i bilaget til nærværende beslutning.
Artikel 2
Denne beslutning anvendes fra den 1. december 2002.
Artikel 3
Denne beslutning er rettet til medlemsstaterne.
Udfærdiget i Bruxelles, den 16. oktober 2002.